ሕዝበ ክርስቲያኑ ለሰላምና ለአንድነት በማሰብ በአሉን እንዲያከብር የሃይማኖት አባቶች ጥሪ አቀረቡ
ራስወርቅ ሙሉጌታ አዲስ አበባ:- ህዝበ ክርስቲያኑ የልደት በአልን ሲያከብር ለሀገር ሰላምና አንድነት በማሰብ ብሎም በመረዳዳትና የኮሮና ቫይረስን በመከላከል ሊሆን እንደሚገባው የሀይማኖት አባቶች አሳሰቡ። ብፁዕ ወቅዱስ አቡነ ማትያስ ቀዳማዊ ፓትርያርክ ርእሰ ሊቃነ ጳጳሳት ዘኢትዮጵያ ሊቀ ጳጳስ ዘአክሱም ወዕጨጌ ዘመንበረ ተክለሃይማኖት ትናንት የልደት በአልን አስመልክተው ባስተላለፉት የእንኳን አደረሳችሁ መልእክት እንደገለጹት፤ የክርስቶስ ልደት የተለያዩ የተገናኙበት፣ የተራራቁ የተቀራረቡበት፣ ሰማያውያንና ምድራውያን ስለ እግዚአብሔር ክብርና ስለ ሰላም በኅብረት የዘመሩበት ታላቅ በዓል ነው። በመሆኑም ሕዝበ ክርስቲያኑ በአሉን ሲያከብር ለሰላምና ለአንድነት ዋጋ በመስጠት ሊሆን ይገባል። አቡነ ማትያስ እንደገለጹት፤ በአሁኑ ወቅት የኮሮና በሽታ በአንድ ወገን ክትባት ተገኘለት ሲባል፣ እንደገና ሌላ መሰል በሽታ በአዲስ ሁኔታ እንደተከሠተ እየሰማን ነው፤ የኤች አይ ቪ ኤድስ በሽታም ገና ፋይሉ አልተዘጋም፣ አለመግባባቶችም እየተካረሩ መጥተው ወደ ግጭት አምርተዋል፣ ረሀብ መፈናቀልና ሌሎች ችግሮችም ሀገራችንን ጨምሮ ዓለማችንን እየናጧት ይገኛሉ። ስለሆነም የዚህ ሁሉ መፍትሔ የሚገኘው የሰው ልጅ ሰላምን ለመስጠትና ለመቀበል መዘጋጀት ሲችል ነው ። ከዚህም ጋር የታመሙትንና፣ የታሠሩትን በመጠየቅ፣ የተራቡትንና የተጠሙትን በማብላትና በማጠጣት፣ የታረዙትን በማልበስ ለፈጣሪ ያለንን ክብርና፣ ለወገን ያለንን ፍቅር በመግለፅ በዓሉን ልናከብር ይገባል ሲሉ አሳስበዋል አቡነ ማትያስ። በተጨማሪም በሀገሪቱ በገጠርና በከተማ በየአቅጣጫው እየተከሠተ ያለው አለመግባባት የተጀመረውን ልማት፣ ነጻነትና ሉአላዊነት የሚፈታተን እንዳይሆን መላው የኢትዮጵያ ህዝብ በንቃት፣ በጥበብና በማስተዋል እንዲከታተለው፤ ብሎም ሁሉም ለሀገሩና ለወገኑ ተገቢ ትኩረት በመስጠት በጸሎትና በሚችለው ሁሉ ትብብሩን አጠናክሮ ሊቀጥል እንደሚገባ አባታዊ መልእክታቸውን አስተላልፈዋል።የኢትዮጵያ ካቶሊካዊት ቤተክርስቲያን ሊቀጳጳስ ብፁዕ ካርዲና ብርሃነየሱስ በበኩላቸው፤ በዚህ የልደት ቀን መላው የክርስትና እምነት ተከታይ እራሱን ለፈጣሪ በማቅረብ በልጅነት መንፈስ ተቀድሶ በጽድቅና በሕይወት መንገድ መጓዝ ይገባዋል። ለዚህም ደግሞ ከሰው ልጅ ጋር ሁሉ በፍቅርና በመተሳሰብ ለመኖር መዘጋጀት ይጠበቅበታል። መላው የክርስትና እምነት ተከታይ ምእመናን ከሁሉ በሚበልጠው በፈጣሪ ትእዛዝ “የተቸገረውን መርዳት” በሚለው ቃሉ መሰረት ለችግረኞችና ለምስኪኖች በተለይ በአሁኑ ጊዜ በስደት፣ በመፈናቀልና በመከራ ላይ የሚገኙ ወገኖቻችንን በማገዝ፣ በመደገፍ፣ በፍቅርና መልካም ነገሮችን እያደረገ በዓሉን በጋራ በማክበር ክርስቲያናዊ ግዴታውን እንዲፈጽምም ብጹዕ ካርዲናል ብርሃነየሱስ ጥሪ አቅርበዋል። በተጨማሪም በመላው አገሪቱ በየጊዜው የምናየውና የምንሰማው የሰው ልጆች ለቅሶና ሰቆቃ እንዲሁም መፈናቀል ክቡር የሆነውና ፈጣሪ በአርዓያውና በአምሳሉ የፈጠራቸው ሰዎች በከንቱ ሕይወታቸው ልባችንን እያሳዘነ ማለፉ እንዲያበቃ ሁላችንም የሰላም ሰዎች በመሆን በወንድማማችነትና በእህትማማችነት መንፈስ የጎሳ ፣የዘር፣ የቀለም፣ የጾታና የዕድሜ ልዩነት ሳይለያየን እንደ አንድ ቤተሰብ በመሆን ልንተባበር፣ ልንረዳዳና ልንተጋገዝ እንዲሁም አንድ ሆነን ልንቆም ይገባናል ብለዋል። መንግሥትም የሰዎች የመኖር መብትና የሕግ የበላይነት እንዲከበርና ሰላም እንዲሰፍን የተያያዘውን ጥረት አጠናከሮ መቀጠል እንዳለበት ብጹዕ ካርዲናል ብርሃነየሱስ ያሳሰቡ ሲሆን፤ መላው የኢትዮጵያ ህዝብ የዓለማችንና የአገራችን ስጋት ከሆነው ከኮቪድ 19 በሽታ እራሱን ለመከላከል ተገቢውን የመከላከያ ዘዴዎች ሳይሰለች በመጠቀምና በመተግበር ከበሽታው ራሱን እንዲጠብቅ ሲሉ መልእክታቸውን አስተላልፈዋል።የኢትዮጵያ ወንጌላዊት ቤተክርስቲያን መካነ ኢየሱስ ቤተክርስቲያን ፕሬዚዳንት ቄስ ዮናስ ይገዙ ዲብሳ ባስተላለፉት መልእክት በአሁኑ ወቅት ከየትኛውም ጊዜ በላይ ብሔራዊ እርቅና አገራዊ መግባባት በሚያስፈልግበት ጊዜ ላይ እንገኛለን። ብሔራዊ እርቅ አገር ወዳድነትን፣ ሰላም ፈላጊነትንና መስጠትን እንዲሁም የእኔ ብቻ ከሚለው መንፈስ መፈታትን የሚጠይቅ ነው። በተለይም የፖለቲካ ሃይሎች ለአገሪቱ ይበጃል ብለው ከያዙት ዓላማ አቅጣጫ ከንግግር ያለፈ ተግባራዊ ተሳትፎ ማድረግ ይጠበቅባቸዋል ብለዋል። በተለይም የፖለቲካ ሃይሎች ለአገሪቱ ይበጃል ብለው ከያዙት ዓላማ አቅጣጫ ከንግግር ያለፈ ተግባራዊ ተሳትፎ ማድረግ እንደሚጠበቅባቸውም ጠቁመዋል። ፕሬዚዳንቱ ጨምረው እንደተናገሩት፤ የልደት በዓል ስናከብር የፈጣሪን ፈለግ መከተል ያስፈልጋል፤ በተለይም ምድራችን ሰላምን እጅግ በተጠማችበት ወቅት ከሰላም በላይ ቅድሚያ ሊሰጠው የሚገባ ነገር አይኖርም ። ሰላምና አንድነት ለበዓሉ ስንል ከምንከፍለው ዋጋና ከምንሰጠው ትኩረት እጅጉን የላቀ ሊሆን ይገባል፤ ልዩነትንና የልዩነትን ክፉ ውጤትን ለማስቀረት መከፈል ከሚገባው ዋጋ መክፈል አለብን።የኮሮና ወረርሽኝም ከየትኛውም ጊዜ በላይ እየሰፋ እየመጣ መሆኑን በመገንዘብና መንግስትም ሆነ ህብረተሰቡ ተገቢውን የጥንቃቄ እርምጃዎች መውሰድ እንደሚገባውም ተናግረዋል። በዓሉም ለመላው የክርስትና እምነት ተከታዮች የደስታ ፣ የሰላም ፣የፍቅር፣ የመተሳሰብ በዓል እንዲሆንላቸው ያላቸውን ምኞትም ገልጸዋል።የኢትዮጵያ ወንጌላውያን አብያተ ክርስቲያናት ህብረት ፕሬዚዳንት ፓስተር ፃድቁ አብዶ በበኩላቸው፤ በዓሉ ለመላው የክርስትና እምነት ተከታዮች የደስታ በዓል እንዲሆን በመመኘት ህዝበ ክርስቲያኑ የልደት በዓልን ሲያከብር ራሱንም ሆነ ሌሎችን ከኮረና ቫይረስ ስርጭት እየጠበቀ ሊሆን ይገባል። በተጨማሪም ዜጎች በጎሳና ብሔር ተከፋፍሎ መጓዝ መጨረሻው መጠፋፋትን ስለሚያስከትል ሁሉም ሰው ለሰላም መጸለይ አለበት። አሁን ያለንበት የአገራችን ወቅታዊ ሁኔታ በቃልም ሆነ በተግባር ልንገልጸው የሚገባና የሰው ልጆችን ከልዩ ልዩ ሰው ሰራሽም ሆነ የተፈጥሮ አደጋ ለመታደግ አቅም የሚፈቅደውን ሁሉ በማድረግ የፈጣሪን ምሳሌነትና መንገድ እንድናስብ ፣ በተግባራዊ ጎዳናውም እንድንራመድ ግድ ይለናል። በርካታ ወገኖቻችን በሰላም ዕጦት ከቀያቸው ተፈናቅለው በችግር ውስጥ ናቸው። በተለያዩ ስፍራዎችም ሰዎች በማንነታቸው ይገደላሉ፣ መከራን ይቀበላሉ። የሰው ልጅ በገዛ ወገኑ ላይ ለህሊና የሚከብድ ግፍ ይፈጽማል። ይህን ክፉ ተግባር ለማጥፋት ምዕመናን ለምድራችን ሰላም ተግተው መጸለይና የተጎዱትን ወገኖቻችንን መደገፍ ይገባቸዋል ሲሉ መልዕክታቸውን አስተላልፈዋል። ፈጣሪ ከዘላለም ሞት ሊያድነን እንደተገለጸልንና ችግራችንን እንደተካፈለልን ሁሉ እኛም የሌሎችን ሰዎች ችግር እንድንካፈል፣ ቁስላቸው ቁስላችን እንዲሆን፣ ለህመማቸው መፈወስ ብንሰራ የደስታቸው ምክንያት እንጂ የሀዘናቸው መንስዔ እንዳንሆን የምንችለውን ሁሉ እንድናደርግ በማለት በአሉ የደስታና የፍስሃ በዓል እንዲሆን ተመኝተዋል።አዲስ ዘመን ታህሳስ
29/2013 